पाएं अपने शहर की ताज़ा ख़बरें और फ्री ई-पेपरडाउनलोड करें
अप्रैल का महीने में कोरोना का जो कहर जिले मेें बरपा है उसकी कल्पना भी जिलेवासियों ने नहीं की थी। जब से जिले में काेराेना का पहला संक्रमित मरीज मिला था, उसके बाद से हर महीने एक हजार से भी कम मरीज ही मिले थे। बीते 11 महीनों में जितने लाेग कोरोना के संक्रमित हुए थे, उससे 20 गुना अधिक लोग अप्रैल के महीने में हुए। 1 से 30 अप्रैल तक जिले भर में 9017 लोग काेराेना संक्रमण के शिकार हुए, जिसमें से 68 लोगों की मौत भी हुई। अप्रैल में अचानक से केस बढ़ने का कारण शुरुआत में लोगों द्वारा की गई लापरवाही व भीड़-भाड़ भरे आयोजनों को माना जा रहा था। फरवरी व मार्च के महीने में संक्रमण कम होने के बाद कई सामाजिक व राजनैतिक कार्यक्रम हुए थे, जिसमें लोगों की भीड़ जुटी थी। इसके साथ ही जशपुर सहित जिले के कई स्थानों पर जतरा मेले का आयोजन भी हुआ था। अप्रैल के पहले ही दिन से रिकार्ड केस मिलने के कारण संक्रमण की चैन तोड़ने के लिए जिले में 11 अप्रैल से लॉकडाउन लगा दिया, पर लॉकडाउन के 20 दिन बाद तक संक्रमण की रफ्तार में कोई लगाम नहीं लग पाया है। अभी भी बड़ी संख्या में लोग संक्रमित हो रहे हैं। शुक्रवार को जिलेभर में 452 नए कोरोना मरीजों की पहचान हुई। अप्रैल में प्रतिदिन जितने केस मिल रहे हैं, उतने केस पहले महीने भर में नहीं मिलते थे। लॉकडाउन के बावजूद केस बढ़ने के कारणों का पता नहीं चल पाया है। संक्रमण की चैन तोड़ने का अब सिर्फ एक ही उपाय रह गया है संक्रमण से बचाव।
मई का महीना और खतरनाक हो सकता है
विशेषज्ञों के मुताबिक मई के महीने में कोरोना का संक्रमण और तेजी से हो सकता है और अप्रैल से भी ज्यादा भयावह स्थिति निर्मित हो सकती है। कोरोना के फ्रंटलाइन वर्कर से लेकर पूरा स्वास्थ्य अमला अभी यह बता पाने में मुश्किल है कि काेराेना की मौजूदा लहर का पीक टाइम कब जाएगा। जिला सर्विलेंस ऑॅफिसर के मुताबिक अगले दो सप्ताह बाद ही पीक टाइम के बारे में कुछ कहा जा सकता है। ऐसी स्थिति में हर व्यक्ति के पास सिर्फ एक ही रास्ता है कि वह इस टाइम पर खुद को सुरक्षित रखे और जोखिमभरा कोई कदम ना उठाए।
7 की मौतों, सातों 40 से 60 आयुवर्ग के
1 मई को जिले में 7 कोरोना मरीजों की मौत हुई है। मरने वालों में काेतबा निवासी 60 वर्षीय एक बुजुर्ग, दोकड़ा निवासी 43 वर्षीय एक मरीज व पत्थलगांव निवासी 50 वर्षीय एक महिला की मौत रायगढ़ के अस्पताल में इलाज के दौरान हुई। इसी तरह कुनकुरी निवासी 61 वर्षीय 1 मरीज की मौत अंबिकापुर के अस्पताल में और कुनकुरी के ही 51 वर्षीय एक मरीज की मौत अस्पताल ले जाते वक्त रास्ते में हुई। जशपुर के बस स्टैण्ड निवासी 46 वर्षीय एक मरीज की मौत कुनकुरी हॉलीक्रास अस्पताल में और बेलसोंगा कुनकुरी निवासी 58 वर्षीय मरीज की मौत कोविड हॉस्पिटल में हुई है।
कोविड सेंटरों के आधे बेड हो गए फुल
कोरोना का संक्रमण गांव तक पहुंच चुका है। जिले में ऐसे कोरोना मरीज जिन्हें होम आइसोलेट नहीं किया है, उनके लिए एक कोविड हॉस्पिटल, दो निजी अस्पताल के साथ 13 कोविड केयर सेंटर संचालित किए जा रहे हैं। इन सब को मिलाकर 1196 बेड हैं। वर्तमान में इनमें से 657 बेड फुल हो चुके हैं। अाधे से अधिक मरीज होम आइसोलेशन में रहते हुए दवाएं ले रहे हैं। शहर के नजदीक डोंड़काचौरा के केयर सेंटर में 200 बेड में 175 बेड पर मरीज हैं। कोविड डेडिकेटेड हॉस्पिटल में एक भी बेड खाली नहीं बचा है। हॉलीक्रास अस्पताल कुनकुरी के 12 कोविड बेड में से 10 में मरीज भर्ती हैं।
7 गांव कंटेनमेंट घोषित
कोरोना वायरस संक्रमण को नियंत्रण करने जिले के 7 गांव को कंटनमेंट जोन घोषित किया है, जिसमें जशपुर विखं के टेकुल पतराटोली लोदाम में 7, फरसाबहार विकासखंड के ग्राम टोंगरीटोला बनगांव में 10, पत्थलगांव विखं के ग्राम बुढ़ाडांड में 6, कांसाबेल के ग्राम कोडलिया में 7 व्यक्तियों के कोरोना पाॅजिटिव प्रकरण पाए जाने पर उक्त क्षेत्र के निर्धारित परिधि 7 दिवस के लिए कंटेनमेंट जोन घोषित किया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva zho_Hant eng_Latn